SEIRBHÍS AN BHRIATHAIR
STRUCHTÚR NA SEIRBHÍSE
Ullmhú
*	Beannú liotúirgeach
	Cuireadh chun adhartha
	Is féidir iomann a cheol.
*	Aithreachas
	Féadann sé bheith ag an am seo den tseirbhís nó mar chuid den Fhreagairt.
*	Comhghair agus/nó Amhrán molta
	Féadtar foirmeacha meadaracha de na cainticí a úsáid, nó iomann a cheol.
*	Ortha an lae
Ministreacht an Bhriathair
*	Léachtaí ón Bhíobla
*	Féadann Salm agus/nó Amhrán Scrioptúrtha teacht roimh nó i ndiaidh na léachtaí.
	Féadann Ráiteas agus Freagairt ón Bhíobla teacht i ndiaidh léachta.
*	An tSeanmóir
	Féadtar Iomann a cheol.
Freagairt
*	Dearbhú Creidimh
Cré na nAspal, Cré Nís, Dearbhú Creidimh ó Athnuachan na Móideanna Baiste (lch 380) nó dearbhú creidimh ón Scrioptúr.
*	Na Paidreacha
		Paidreacha Idirghuí agus Buíochais
		Aithreachas (mura n-úsáidtear thuas)
		Ortha ghinearálta
*	Críochnaítear an chuid iomlán seo leis an Phaidir.
	Féadtar iomann a cheol.
An Scaipeadh
* Paidir Scaipthe An Bheannacht Beannú
Is riachtanach na codanna a bhfuil * leo i seirbhís ar bith bunaithe ar an struchtúr seo.
NÓTAÍ
Tá Seirbhís an Bhriathair le húsáid ar ócáidí nuair nach mbeadh na seirbhísí ordaithe, Urnaí na Maidine nó na Nóna, nó an Chomaoineach Naofa, ag teacht le riachtanais phobail áirithe.
Cuirtear bunstruchtúr do sheirbhísí dá leithéid ar fáil anseo.
Cuireadh i gcló samplaí d’oibriú amach an struchtúir sin de réir mar atá ceadaithe ag Teach na nEaspag. Is féidir ábhair acmhainne atá ceadaithe ag Teach na nEaspag a úsáid fosta chun foirmeacha eile a bheadh bunaithe ar an struchtúr a cheapadh. M.sh, Patterns for Worship (Church House Publishing, 2002) nó Common Worship: Times and Seasons (Church of England, 2004).
TREOIRLÍNTE
1.	Tá ceithre chuid sa Struchtúr
Ullmhú: Beannú, Cuireadh chun Adhartha, iomann molta do Dhia, Gníomh Aithreachais (a bheadh níos oiriúnaí uaireanta sa chuid sin ar a dtugtar an Fhreagairt) agus Comhghair.
Is é Ortha an lae buaicphointe an Ullmhaithe, a chuireann tús le Ministreacht an Bhriathair.
Ministreacht an Bhriathair: Is cuid lárnach den tseirbhís léamh agus léiriú an Scrioptúir Naofa. Cuireann úsáid na Salm ar chumas an phobail gabháil i ngleic leis na Léachtaí, cé acu leaganacha meadaracha ceolta, nó canta, nó ráite as Saltair an leabhair seo iad. Is cuidiú sealanna tosta leis an chaidreamh seo chomh maith. Moltar Amhráin Scrioptúrtha (“cainticí”) a úsáid.
Freagairt: De ghnách leantar Dearbhú Creidimh le paidreacha ar son na hEaglaise agus ar son an Domhain. In amanna is oiriúnach aithreachas chomh maith, mura bhfuil sé mar chuid den Ullmhú. Is é buaicphointe na coda seo nuair a deir an pobal an Phaidir i ndiaidh Ortha Ghinearálta. Sa chuid seo, féadann an Ofráil teacht roimh nó i ndiaidh na bPaidreacha.
Is é an Scaipeadh a chuireann críoch leis an tseirbhís. Is féidir Paidir Scaipthe nó Beannacht a rá, agus ansin an Beannú deiridh.
2.	Is é an tsimplíocht bunsmaoineamh Sheirbhís an Bhriathair. Níor chóir go mbeadh tús casta uirthi. Tosaíonn an tseirbhís le Beannú agus Cuireadh chun adhartha. Beidh baint aige seo le pé iomann a roghnófar ag an phointe seo.
3.	Is gnách Aithreachas a chur in iúl san Ullmhú.
4.	Is fógairt ar mhaorgacht agus ar ghrá Dé an Comhghair a thagann ón Bheannú agus ón Intreoir. Bheadh áit sa chuid seo ag eilimintí traidisiúnta, ar nós Sursum Corda agus Sanctus, chomh maith le Cainticí ar nós Gloria in Excelsis.
5.	Tugtar áit ar leith d’Ortha an lae, ar aon nós lena húsáid sa Chomaoineach Naofa: buaicphointe an Ullmhaithe. Is ceangal é le hadhradh na hEaglaise uilig ar an lá. Is féidir a cur i láthair le hachainí “aonlíne”, bunaithe ar bhunsmaoineamh na hOrtha. Mar shampla: deir an ministir, “Agus muid ag déanamh réidh chun Ortha an Domhnaigh seo a úsáid, guímis faoi thost go bhfaighimid treoir Dé.” (nó ar son neart spioradálta, nó cibé is bunsmaoineamh leis an ortha ar leith atá i gceist.) Tar éis fiche soicind nó mar sin, deirtear an Ortha.
6.	Is codanna bunúsacha den tseirbhís iad na Sailm agus Amhráin Scrioptúrtha, mar a thugtar orthu. Tá leaganacha meadaracha de Shailm ar leith ar fáil i Leabhar Iomann na hEaglaise. Is féidir foinsí eile salmadóireachta, agus bealaí eile lena húsáid a iniúchadh.
7.	Ba chóir go mbeadh dhá Léacht ar a laghad ón Bhíobla ann. De ghnách beidh an rogha leagtha amach sa Leicseanár. Ar uairibh is féidir léachtaí a chur os comhair an phobail i bhfoirm dráma.
8.	Gí go n-úsáidtear an téarma dlíthiúil, “An tSeanmóir”, ní hionann agus a rá nach bhféadfaí dóigheanna eile a úsáid chun teachtaireacht an tSoiscéil a chraobhscaoileadh; dráma, agallaimh agus teicnící eile san áireamh.
9.	Nuair is fóirsteanach, féadann iomann teacht i ndiaidh na Seanmóra. Is riachtanach Dearbhú Creidimh a bheith ann. Ar ócáidí áirithe féadann gníomh aithreachais teacht roimh an Dearbhú Creidimh san Fhreagairt.
10.	Ní mór an chuid sin a bhfuil na Paidreacha inti a chríochnú le hOrtha Ghinearálta. Is í an Phaidir buaicphointe na bPaidreacha, agus na Freagartha iomláine fiú, agus intreoir chuí léi.
11.	Is é an Scaipeadh deireadh na seirbhíse. Más iondúil iomann scoir, is fearr é a cheol roimh an Bheannacht agus an Beannú deiridh.
12.	Tá tábhacht le sealanna tosta. Cuirtear in iúl na háiteanna is oiriúnaí sa tseirbhís dóibh seo. Tá aire agus teagasc de dhíth le cur ar chumas na n- adhraitheoirí tost a úsáid le linn adhartha.
RÁITIS AGUS FREAGAIRTÍ ÓN BHÍOBLA
Déantar iad seo ar dhá dhóigh:
1.	Léann an ministir véarsa ón scrioptúr.
Deir an pobal an véarsa céanna ina d(h)iaidh.
Deir an ministir focail eile scrioptúir a bheadh ag teacht leis an chéad véarsa.
Deir an pobal an chéad véarsa arís. Deirtear tiomnú tríonóideach
Faoi dheireadh, deir an pobal an véarsa den tríú huair.
2.	Léann an ministir véarsa ón scrioptúr.
Deir an pobal véarsa éagsúil eile a bheadh ag teacht
leis an chéad véarsa.
Deir an ministir véarsa eile.
Deir an pobal an véarsa s’acusan arís.
Deir an ministir an Gloria.
Deir an pobal a véarsasan den tríú huair.
Faightear a leithéid sa Book of Alternative Services (Canada 1985), sa New Zealand Prayer Book (1988), i Promise of His Glory (1990) agus i Celebrating Common Prayer (1992).